Врач IэпэIас | Адыгэ Макъ\nАвтор: Редакция\t/ 23.05.2018\t/ КЪЭБАРЫКlЭХЭР\t/\nВадим — профессиональнэ футболист. Тренировкэ ышIызэ иджабгъу лъэгонджэ зэрытыпIэ зэфыкъом, Ставрополь операцие апэу щашIыгъагъ. Ау охътабэ темышIэу къупшъхьэ зэрытыпIэр зыпкъ тэрэзэу зэримыуцожьыгъэр къытаIуагъ. Арыти, 2017-рэ илъэсым итыгъэгъэзэ мазэ сикIалэ ылъэгуанджэ ятIонэрэу операцие ашIын фаеу хъугъэ.\nДжыдэдэм медицинэм Урысыем и Къыбли, Темыр Кавказми псынкIэу хэхъоныгъэ зэращишIырэм сыщыгъуаз. Адыгэ республикэ клиникэ сымэджэщым травматологиемрэ ортопедиемрэкIэ иотделение джырэ шапхъэхэм адиштэу операцие къинхэр щышIыгъэнхэмкIэ, спортсменхэм, цIыф къызэрыкIохэм щяIэзэгъэнхэмкIэ ищыкIэгъэ пстэур иI. ХъутIыжъ Тимур Казбек ыкъор «спорт фыкъоныгъэ» зыфэхъухэрэм дэгъоу яIазэ. А врач IэпэIасэм тызэрэфэзыгъэр тэри насыпыгъэу зыфэтэлъэгъужьы.\nКъэIогъэн фае операциер дэгъоу зэрэкIуагъэр, ащ ыужкIи отделением ипащэ сымаджэм изытет ренэу ынаIэ къызэрэтыригъэтыгъэр. Мэзэ заулэкIэ узэкIэIэбэжьмэ футбол ешIэным нахьыбэрэ сикIалэ кIэмыхъопсыжьыщтыгъэмэ, ХъутIыжъ Тимур ишIуагъэкIэ ащ тренировкэхэм непэ апидзэжьыгъ.\nВрач IэпэIасэу, цIыф хьалэлэу ХъутIыжъ Тимур къытфишIагъэм уасэ фэшIыгъуай, ащкIэ сирэзэныгъэ къисIотыкIынэу гущыIэхэр сфикъурэп.\nДжащ фэдэу Адыгэ республикэ клиникэ сымэджэщым гу-лъынтфэ хирургиемкIэ иотделение ипащэу Борсэ Мухьамэд Хьамзэт ыкъоми «тхьауегъэпсэу» есIожьы сшIоигъу дахэу къызэрэтпэгъокIыгъэм ыкIи ынаIэ къызэрэттыригъэтыгъэм афэшI.\nТиунагъо исхэм ХъутIыжъ Тимур зипэщэ травматологиемкIэ отделением иIофышIэ пстэуми «тхьашъуегъэпсэушхо» ятэIо, псауныгъэ пытэ, щыIэкIэшIу яIэнэу тафэлъаIо. ЦIыфхэм япсауныгъэ зыпкъ зэрижъугъэуцожьырэм, шъузэрафэгумэкIырэм апае лъэшэу тышъуфэраз. Ащ нахь лъапIэ зи щыIэп!\nКъэрэщэе-Щэрджэсым изаслуженнэ журналист.